刘克庄
蔡忠惠家观墨迹
维蔡郡之望，过者必式闾。
严严端明厅，遗像犹肃如。
颇闻手泽富，傥许窥珍储。
主人命发笥，棐几同卷舍。
比颜倍秀丽，眡柳加敷腴。
毫杭两记在，妙与蜡本殊。
洛桥字尤佳，其大径尺馀。
班班名臣帖，煌煌昭陵书。
坐令承学士，若睹庆历初。
向来故家物，聚散何忽诸。
祭器抱它适，玉轴弃路隅。
端明梦奠时，应门惟一孤。
厥裔日以蕃，庙院蜂房居。
寸纸惜如命，不博明月珠。
乃知儒泽远，浮荣无根株。
勗哉守视者，巾袭防蠹鱼。